מראשיתה, ראתה הציונות הדתית את השילוב בין התורה והעבודה כעקרון מנחה בפעולתה. תנועת הנוער בני עקיבא אף חרתה על דגלה את המונח ""תורה ועבודה"". פתגם ברוח זו המהווה נר לרגלי התנועה הוא ""קדש חייך בתורה וטהרם בעבודה"", שנטבע על ידי הרב שלמה זלמן שרגאי. שמו של בטאונה הרשמי הוא ""זרעים"", המבטא מצד אחד קשר לתורה (סדר זרעים הוא הסדר הראשון בסדרי המשנה) ומצד שני קשר לעבודת החקלאות. גם הקיבוצים הדתיים ראו בסיסמה זו כמייצגת את השקפת עולמם.